
"Kirrálysági vagy köztársasági címer?"

A magyar címerhez több évszázad során, különböző jelentéstartalmak és értelmezések is kötődtek. Így jelent meg például a „Mátra-Fátra-Tátra” és a „Duna-Tisza-Dráva-Száva” szimbolika.
A címer államformához való igazítása nagyon hasonló az előbb említett jelentéstulajdonításokhoz. Ugyanis címerünk korona nélküli változatában sokak köztársasági értelmezést láttak, míg a koronás változatot a királysági államformához kötötték. A XX. században először fordult elő, hogy politikai mozgalmak és ideológiák szimbólumrendszerei is megjelentek hivatalos állami jelkép szerepkörben, a totalitárius rendszerekben. Ezenkívül a történelmi magyar címer két változata (a koronás és a korona nélküli címer) „váltogatta egymást” attól függően, hogy az aktuális rezsim döntéshozói, hogyan értelmezték a korona szimbolikáját. A század érdekessége továbbá a „Kossuth-címer” megnevezés használata, a hajlított oldalú pajzson lévő korona nélküli magyar kiscímerre. Jelen tanulmány arra vállalkozik, hogy röviden bemutassa a XX. századi rendszerváltások során felmerülő egyik fő kérdést a történelmi magyar címerre vonatkoztatva: királysági vagy köztársasági címer?
A „Kossuth-címer” elnevezést tulajdonképpen 1946-ban kezdték el használni. Talán az 1848-49-es forradalom és szabadságharc 100 éves évfordulójának közeledtével és annak hangulatában, vált ívelt oldalúvá a koronanélküli magyar címer pajzsa, amely így a XIX. század kedvelt tárcsapajzs formáját idézte. A „Kossuth-címer” jelképe lett az 1956-os forradalom és szabadságharcnak, illetve rövid időre átmeneti jelleggel hivatalossá is vált. A független Magyarország állami címerének kérdése 1989-90-re, a létrejövő harmadik Magyar Köztársaság idején tisztázódott. A Kádár-korszak lebontásának éveiben a magyar államcímer kapcsán kezdetben az volt a fő kérdés, hogy: visszatér-e az ország a történelmi címeréhez? Az 1989-es esztendőre a válasz egyértelműen az volt, hogy igen. Az ekkor felmerülő újabb kérdés már csak az volt, hogy: melyik változathoz? Az 1989-90-es időszak címervitája az ezeréves államiságot kifejező koronás, és a forradalmiságot kifejező koronanélküli címerről szólt. Végül a szabadon választott országgyűlés a Szent Koronás magyar kiscímert fogadta el államcímernek 1990. július 3-án.



